Polisieman gewond tydens skietery in poskantoor | Maroela Media
Polisieman gewond tydens skietery in poskantoor
'n Polisieman is beseer toe rowers 'n poskantoor in Tsolo in die Oos-Kaap binnegeval en begin skiet het.
Brig. Tembinkosi Kinana, woordvoerder van die polisie, sê die polisieman was Woensdagoggend aan diens by dié poskantoor om begunstigdes van maatskaplike toelaes, wat Woensdag uitbetaal is, te beveilig.
"Vier verdagtes wat met AK47-gewere gewapen was, het die poskantoor binnegekom en die gewere op die mense gerig," sê Kinana.
"'n Skietery het uitgebreek en die polisieman is in die proses in die bolyf geskiet."
Die verdagtes is met die polisieman se outomatiese geweer, sy dienspistool en 'n onbekende bedrag geld vort. Hulle het in 'n bakkie gevlug wat glo aan een van die mense wat ten tyde van die skietvoorval in die poskantoor was, behoort.
Die polisie het die verdagtes agternagesit en die verlate voertuig ongeveer 20 km van die toneel gevind.
"Die beseerde beampte is na 'n nabygeleë hospitaal gehaas vir verdere mediese hulp. Hy is na wat verneem word in 'n stabiele toestand."
Lt.genl. Liziwe Ntshinga, provinsiale polisiekommissaris, het die beampte 'n spoedige herstel toegewens.
"Die polisie sal nie rus voordat die verdagtes vasgetrek word nie," het sy gesê.
'n Saak van sakeroof en poging tot moord is aanhangig gemaak. Nog niemand is in hierdie stadium in hegtenis geneem nie.